b'\n_START_ARTICLE_\nAleksi Salmenper\xc3\xa4\n_START_PARAGRAPH_\nAleksi Salmenper\xc3\xa4 (s. 1973 Helsinki) on suomalainen Jussi-palkittu elokuvaohjaaja. H\xc3\xa4n opiskeli Taideteollisen korkeakoulun elokuvataiteen osastolla vuosina 1996-2003._NEWLINE_Salmenper\xc3\xa4n ensimm\xc3\xa4inen pitk\xc3\xa4 elokuva Lapsia ja aikuisia (2004) sai seitsem\xc3\xa4n Jussi-ehdokkuutta ja valittiin Suomen Oscar-ehdokkaaksi. Lyhytelokuva Onnenpeli 2001 (2001) sai Jameson Short Film Award -palkinnon kaikkien aikojen ensimm\xc3\xa4isen\xc3\xa4 suomalaisena, ja lyhytelokuva Rajatapaus (1998) palkittiin Vuoden lupauksena Tampereen elokuvajuhlilla. Salmenper\xc3\xa4n ohjaama ja k\xc3\xa4sikirjoittama toinen kokopitk\xc3\xa4 elokuva Miehen ty\xc3\xb6 tuli ensi-iltaan helmikuussa 2007, ja valittiin syyskuussa jo toiseksi saman ohjaajan Oscar-ehdokkaaksi. Suomen Elokuvaohjaajaliitto valitsi Salmenper\xc3\xa4n vuoden elokuvaohjaajaksi 2007. H\xc3\xa4nen ohjaamansa elokuva Paha perhe voitti p\xc3\xa4\xc3\xa4palkinnon Cinema Tous Ecrans -elokuvafestivaalilla Genevess\xc3\xa4 2010. Vuonna 2016 Salmenper\xc3\xa4 palkittiin parhaan ohjauksen Jussilla elokuvastaan H\xc3\xa4iri\xc3\xb6tekij\xc3\xa4. Elokuussa 2016 Salmenper\xc3\xa4lle my\xc3\xb6nnettiin valtion viisivuotinen elokuva-alan taiteilija-apuraha. Vuonna 2019 Salmenper\xc3\xa4 palkittiin parhaan elokuvan sek\xc3\xa4 parhaan ohjauksen Jussilla elokuvastaan Tyhji\xc3\xb6. _NEWLINE_Salmenper\xc3\xa4 on ollut ohjaamassa televisiosarjoja Uudisraivaaja (2005), Tie Eedeniin (2003) ja Helsingin herra (2012). Salmenper\xc3\xa4 on ollut my\xc3\xb6s mukana Stella Polaris -improvisaatioryhm\xc3\xa4ss\xc3\xa4: ohjaajana, k\xc3\xa4sikirjoittajana ja n\xc3\xa4yttelij\xc3\xa4n\xc3\xa4 Vapaa pudotus -tv-sarjassa (2002) ja n\xc3\xa4yttelij\xc3\xa4n\xc3\xa4 elokuvassa Kukkia ja sidontaa (2004)._NEWLINE_Salmenper\xc3\xa4 asuu perheineen Karkkilassa. H\xc3\xa4nen vaimonsa on k\xc3\xa4sikirjoittaja ja dokumenttiohjaaja Mia Halme.'